KIRJALLINEN KYSYMYS E-2564/02

esittäjä(t): Anna Karamanou (PSE) komissiolle

(16. syyskuuta 2002)

Aihe: Naiset mustissa Srebrenican joukkomurhan seitsemäs vuosipäivä

Naiset mustissa -järjestön mukaan Bosnian serbiyhteisön hallitus esti järjestön valtuuskuntaa matkustamasta Srebrenicaan osallistumaan 11. heinäkuuta 2002 järjestettyyn seremoniaan Srebrenican joukkomurhan seitsemännen vuosipäivän muistoksi ja osoittamaan kunnioitusta uhreille. Lisäksi, huolimatta siitä, että SFOR-joukot olivat antaneet luvan ja luvanneet saattueen linja-autoille, ne eivät pitäneet sanaansa, joten 16 rauhanjärjestöön Serbiassa ja Montenegrossa kuuluvat naiset eivät voineet osallistua muistotilaisuuteen.

Mitä komissio aikoo tehdä velvoittaakseen nykyisen Jugoslavian hallitukset ja Bosnian serbiyhteisön (Republika Sprska) sekä SFOR-joukot kunnioittamaan naisten oikeutta osallistua vastaaviin tilaisuuksiin tulevaisuudessa ja olemaan estämättä ihmisten vapaata liikkuvuutta poliittisista syistä? Mitä komissio aikoo tehdä lopettaakseen Bosnian serbiyhteisön ovinistisen siiven pyrkimykset heikentää rauhanomaista rinnakkaineloa Bosnia-Hertsegovinassa?

Christopher Pattenin komission puolesta antama vastaus

(22. lokakuuta 2002)

Komissio on tietoinen raporteista, joissa väitetään, että useita osapuolia estettiin matkustamasta Srebrenicaan 11. heinäkuuta 2002 vuoden 1995 verilöylyn vuosipäivän muistoksi järjestettyyn seremoniaan. Eräässä tapauksessa Bosnian serbitasavallan (Republika Srpskan, RS) poliisit pysäyttivät saatujen tietojen mukaan Bratunacin lähellä 3040 Women in Black -ryhmän jäsentä, jotka olivat lähteneet matkaan Belgradista, ja heitä estettiin etenemästä Srebrenicaan. Raporttien mukaan useilla kyseisistä linja-automatkustajista ei ollut vaadittuja asiakirjoja mukanaan. Eräässä toisessa vastaavanlaisessa tapauksessa sekä korkean edustajan toimisto että Euroopan turvallisuus- ja yhteistyöjärjestö (ETYJ) Bosnia ja Herzegovinassa (BiH) ilmaisivat huolestuneisuutensa ja pyysivät serbitasavallan hallitusta tutkimaan asiaa ja ryhtymään tarvittaviin kurinpitotoimiin. Vaikka SFOR valvoo osaltaan ympäristön turvallisuutta muun muassa valvontajoukkojen avulla, se ei voi tarjota laajaa turvavalvontaa.

Vaikka komissio ei voi pakottaa serbitasavallan hallitusta sallimaan matkustusoikeutta tällaisiin muistojuhliin, komissio voi tähdentää ja tähdentääkin painokkaasti Bosnia ja Hertsegovinan ja sen viranomaisten vastuuta taata täydellinen liikkumavapaus ihmisille koko Bosnia ja Hertsegovinan alueella (BiH:n perustuslain 14 artiklan mukaisesti). Tämän vaatimuksen täytäntöönpanon mahdollinen laiminlyönti huomioitaisiin vakautus- ja assosiaatioprosessin vuosiraporteissa, ja se viivästyttäisi siten Bosnia ja Hertsegovinan yhdentämistä unionin rakenteisiin. Tässä yhteydessä komissio haluaisi myös osoittaa poliittisen ja taloudellisen tukensa oikeusvaltion periaatteen kehittämiseksi Bosnia ja Hertsegovinassa. Osa tätä toimintaa on unionin poliisioperaatio, jonka yhteydessä pyritään edelleen torjumaan kaikki ylilyönnit. Lopuksi komissio haluaa korostaa sitä, että kansalliskiihkoisen opposition toiminnan lopettaminen rauhanomaisen rinnakkaiselon aikaansaamiseksi Bosnia ja Hertsegovinassa vaatii asenteenmuutoksia kaikissa etnisissä ryhmissä. Komissio pyrkii puuttumaan tähän useilla positiivisilla ja negatiivisilla toimilla; sen lopullinen kitkeminen kestää kuitenkin väistämättä kauan.